title: Provedbena uredba Komisije (EU) 2020/1140 оd 30. srpnja 2020. o ponovnom uvođenju konačne Pantidampinške pristojbe na uvoz bicikala, bez obzira na to imaju li deklarirano podrijetlo iz Šri Lanke, nakon presude Suda u predmetu C-251/18 Trace Sport SAS

text:
                  31.7.2020

                  HR

                  Službeni list Europske unije

                  L 248/5

         PROVEDBENA UREDBA KOMISIJE (EU) 2020/1140
         оd 30. srpnja 2020.
         o ponovnom uvođenju konačne Pantidampinške pristojbe na uvoz bicikala, bez obzira na to imaju li deklarirano podrijetlo iz Šri Lanke, nakon presude Suda u predmetu C-251/18 Trace Sport SAS
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije („osnovna uredba”) (1), a posebno njezin članak 13.,
         budući da:
         A.   MJERE NA SNAZI I PRESUDE OPĆEG SUDA I SUDA EUROPSKE UNIJE

         1.   Mjere na snazi

                     (1)

                     Provedbenom uredbom (EU) br. 990/2011 Vijeće je 2011. uvelo konačnu antidampinšku pristojbu na uvoz bicikala podrijetlom iz Narodne Republike Kine („početne mjere”) (2), nakon revizije zbog predstojećeg isteka mjera na temelju članka 11. stavka 2. osnovne uredbe.

                     (2)

                     Vijeće je 2013., nakon ispitnog postupka za sprečavanje izbjegavanja mjera na temelju članka 13. osnovne uredbe („ispitni postupak za sprečavanje izbjegavanja mjera”), Provedbenom uredbom (EU) br. 501/2013 proširilo početne mjere na uvoz bicikala poslanih iz Indonezije, Malezije, Šri Lanke i Tunisa, bez obzira na to imaju li deklarirano podrijetlo iz Indonezije, Malezije, Šri Lanke i Tunisa („sporna uredba”) (3).

               2.   Presuda Općeg suda u predmetu T-413/13 i presuda Suda Europske unije u spojenim predmetima C-248/15P, C-254/15P i C-260/15P

                     (3)

                     City Cycles Industries („City Cycle”) osporavao je spornu uredbu pred Općim sudom.

                     (4)

                     Presudom od 19. ožujka 2015. u predmetu T-413/13 City Cycle Industries protiv Vijeća Opći sud Europske unije poništio je članak 1. stavke 1. i 3. Provedbene uredbe Vijeća (EU) br. 501/2013 u dijelu u kojem se ta uredba odnosila na City Cycle Industries („City Cycle”).

                     (5)

                     Žalbe podnesene protiv presude Općeg suda od 19. ožujka 2015. odbijene su 26. siječnja 2017. presudom Suda u spojenim predmetima C-248/15P, C-254/15P i C-260/15P (4), City Cycle Industries protiv Vijeća.

                     (6)

                     Nakon presude Suda Komisija je 11. travnja 2017. Obaviješću (5)djelomično ponovno pokrenula ispitni postupak za sprečavanje izbjegavanja mjera u pogledu uvoza bicikala poslanih iz Šri Lanke, bez obzira na to imaju li deklarirano podrijetlo iz Šri Lanke, koji je doveo do donošenja sporne uredbe, te ga je nastavila u fazi u kojoj je došlo do nepravilnosti. Ponovno pokretanje postupka bilo je ograničeno na provedbu presude Suda u pogledu društva City Cycle. Kao rezultat ponovnog pokretanja ispitnog postupka Komisija je 9. siječnja 2018. donijela Provedbenu uredbu (EU) 2018/28 o ponovnom uvođenju konačne antidampinške pristojbe na uvoz bicikala od društva City Cycle Industries, bez obzira na to imaju li deklarirano podrijetlo iz Šri Lanke ili nemaju (6) („uredba o društvu City Cycle”).

               3.   Presuda Suda Europske unije u predmetu C-251/18

                     (7)

                     U predmetu C-251/18 Trace Sport SAS, u povodu zahtjeva za prethodnu odluku koji je uputio Rechtbank Noord-Holland (Sud za Sjevernu Holandiju, Nizozemska), Sud je 19. rujna 2019. presudio da je sporna uredba (7) nevaljana u dijelu u kojem se odnosi na uvoz bicikala poslanih iz Šri Lanke, bez obzira na to imaju li deklarirano podrijetlo iz te zemlje. Sud je zaključio da sporna uredba ne sadržava pojedinačnu analizu praksi izbjegavanja mjera u koje su mogla biti uključena društva Kelani Cycles i Creative Cycles. Sud je utvrdio da se zaključak u pogledu postojanja postupaka pretovara u Šri Lanki ne može pravno temeljiti samo na dva nalaza koje izričito navodi Vijeće, odnosno, s jedne strane, na postojanju promjene strukture trgovine između Unije i Šri Lanke i, s druge strane, na nesuradnji dijela proizvođača izvoznika. Na temelju toga Sud je spornu uredbu proglasio nevaljanom u dijelu u kojem se odnosi na uvoz bicikala poslanih iz Šri Lanke, bez obzira na to imaju li deklarirano podrijetlo iz te zemlje.

               4.   Posljedice presude u predmetu C-251/18

                     (8)

                     U skladu s člankom 266. Ugovora o funkcioniranju Europske unije institucije Unije dužne su poduzeti potrebne mjere kako bi postupile u skladu s presudom od 19. rujna 2019.

                     (9)

                     Iz sudske prakse proizlazi da ako presuda Suda poništi uredbu o uvođenju antidampinških pristojbi ili takvu uredbu proglasi nevaljanom, institucija koja je pozvana poduzeti mjere radi izvršenja te presude može nastaviti postupak na osnovi kojeg je donesena navedena uredba, čak i ako ta mogućnost nije izričito predviđena mjerodavnim zakonodavstvom (8).

                     (10)

                     Nadalje, ako utvrđena nepravilnost nije dovela do nezakonitosti cijelog postupka, ta institucija ima mogućnost, radi donošenja akta kojim će zamijeniti akt koji je poništen ili proglašen nevaljanim, nastaviti taj postupak u onoj fazi u kojoj je došlo do nepravilnosti (9). Pod time se posebno razumijeva da, ako se poništi akt kojim se zaključuje neki administrativni postupak, to poništenje ne utječe nužno na pripremne akte, kao što je, u ovom slučaju, pokretanje postupka za sprečavanje izbjegavanja mjera Uredbom Komisije (EU) br. 875/2012 (10).

                     (11)

                     Stoga Komisija ima mogućnost ispraviti aspekte sporne uredbe zbog kojih je proglašena nevaljanom i ostaviti valjanima one dijelove na koje presuda Suda nije utjecala (11).

               B.   POSTUPAK

         1.   Postupak do donošenja presude

                     (12)

                     Komisija potvrđuje uvodne izjave od 1. do 23. sporne uredbe. Presuda ne utječe na te uvodne izjave.

               2.   Ponovno pokretanje postupka

                     (13)

                     Nakon presude u predmetu C-251/18 Trace Sport SAS, Komisija je 2. prosinca 2019. objavila Provedbenu uredbu (12) o ponovnom pokretanju ispitnog postupka za sprečavanje izbjegavanja mjera u pogledu uvoza bicikala poslanih iz Šri Lanke, bez obzira na to imaju li deklarirano podrijetlo iz Šri Lanke, koji je doveo do donošenja sporne uredbe, te ga je nastavila u fazi u kojoj je došlo do nepravilnosti („uredba o ponovnom pokretanju ispitnog postupka”).

                     (14)

                     Ponovno pokretanje ispitnog postupka ograničeno je na provedbu presude Suda u predmetu C-251/18 Trace Sport SAS. Nezakonitost koju je utvrdio Sud u toj presudi odnosi se na obvezu institucija Unije da snose teret dokazivanja koji proizlazi iz članka 13. stavka 3. Uredbe (EU) 2016/1036 u verziji koja je tada bila na snazi.

                     (15)

                     Budući da nepravilnost utvrđena presudom Suda u predmetu C-251/18 ne utječe na uredbu o društvu City Cycle, konačne antidampinške pristojbe na uvoz bicikala od društva City Cycle Industries poslanih iz Šri Lanke, bez obzira na to imaju li deklarirano podrijetlo iz Šri Lanke, nisu obuhvaćene ovim postupkom.

                     (16)

                     Komisija je o ponovnom pokretanju ispitnog postupka obavijestila proizvođače izvoznike iz Šri Lanke, predstavnike vlade Šri Lanke, industriju Unije i druge zainteresirane strane iz ispitnog postupka za sprečavanje izbjegavanja mjera za koje se znalo da se postupak na njih odnosi. Zainteresirane strane imale su priliku iznijeti svoje stavove u pisanom obliku te u roku određenom u uredbi o ponovnom pokretanju ispitnog postupka zatražiti saslušanje pred Komisijom i/ili službenikom za saslušanje u trgovinskim postupcima. Nijedna zainteresirana strana nije zatražila saslušanje pred Komisijom ili službenikom za saslušanje u trgovinskim postupcima.

               3.   Evidentiranje uvoza

                     (17)

                     U skladu s člankom 14. stavkom 5. osnovne uredbe uvodi se obveza evidentiranja uvoza proizvoda iz ispitnog postupka kako bi se osiguralo da se, ako se ispitnim postupkom utvrdi izbjegavanje mjera, mogu naplatiti antidampinške pristojbe u odgovarajućem iznosu od dana uvođenja evidentiranja takvog uvoza.

                     (18)

                     Komisija je uredbom o ponovnom pokretanju ispitnog postupka 2. prosinca 2019. uvela obvezu evidentiranja uvoza bicikala poslanih iz Šri Lanke, bez obzira na to imaju li deklarirano podrijetlo iz Šri Lanke.

               4.   Proizvod iz ispitnog postupka

                     (19)

                     Proizvod iz ispitnog postupka istovjetan je onome u spornoj uredbi, tj. bicikli i ostala slična vozila (uključujući dostavne tricikle, no isključujući jednocikle), bez motornog pogona, podrijetlom iz Narodne Republike Kine („Kina”), trenutačno razvrstani u oznake KN ex 8712 00 30 i ex 8712 00 70 (oznake TARIC 8712003010 i 8712007091), poslani iz Šri Lanke, bez obzira na to imaju li deklarirano podrijetlo iz Šri Lanke.

               C.   PROCJENA NAKON PRESUDE

         1.   Uvodne napomene

                     (20)

                     Prvo, Sud je smatrao da sporna uredba ne sadržava pojedinačnu analizu praksi izbjegavanja mjera u koje su mogla biti uključena društva Kelani Cycles i Creative Cycles. Sud je utvrdio da se zaključak u pogledu postojanja postupaka pretovara u Šri Lanki ne može pravno temeljiti samo na dva nalaza koje izričito navodi Vijeće, odnosno, s jedne strane, na postojanju promjene strukture trgovine između Unije i Šri Lanke i, s druge strane, na nesuradnji nekih proizvođača izvoznika.

                     (21)

                     Drugo, u presudi se ne dovodi u pitanje da je Vijeće moglo smatrati Kelani Cycles stranom koja ne surađuje u ispitnom postupku i da je postojala znatna nesuradnja na nacionalnoj razini u Šri Lanki (društva koja nisu surađivala ili su se povukla iz suradnje činila su 75 % ukupnog izvoza iz Šri Lanke tijekom izvještajnog razdoblja). Društvo Creative Cycles nije surađivalo u ispitnom postupku. Stoga se potvrđuju uvodne izjave od 35. do 42. sporne uredbe.

               2.   Narušavanje korektivnog učinka antidampinške pristojbe

                     (22)

                     Vijeće je u uvodnim izjavama od 93. do 96. sporne uredbe utvrdilo da postoje dokazi o narušavanju korektivnog učinka antidampinške pristojbe u smislu članka 13. stavka 1. osnovne uredbe. Ti se nalazi potvrđuju.

               3.   Dokaz o dampingu

                     (23)

                     Vijeće je u uvodnim izjavama 97. i 98. te uvodnim izjavama od 107. do 110. sporne uredbe utvrdilo dokaze o dampingu u odnosu na uobičajene vrijednosti prethodno utvrđene za istovjetni proizvod u skladu s člankom 13. stavkom 1. osnovne uredbe. Ti se nalazi potvrđuju.

               4.   Postojanje praksi izbjegavanja mjera

                     (24)

                     Sporna uredba proglašena je nevaljanom jer Vijeće nije u dovoljnoj mjeri potkrijepilo postojanje praksi izbjegavanja mjera za pojedinačna društva. Podsjeća se da se postojanje praksi izbjegavanja mjera može utvrditi, među ostalim, na temelju pretovara ili na temelju postupaka sklapanja.

                     (25)

                     Tijekom ispitnog postupka za sprečavanje izbjegavanja mjera šest društava iz Šri Lanke podnijelo je zahtjev za izuzeće u skladu s člankom 13. stavkom 4. osnovne uredbe. Tih šest društava činilo je 69 % ukupnog uvoza iz Šri Lanke u Uniju tijekom izvještajnog razdoblja utvrđenog u tom ispitnom postupku (od 1. rujna 2011. do 31. kolovoza 2012.). Od tih šest društava tri su izuzeta od proširenih pristojbi, a jedno je prestalo surađivati. Zahtjevi za izuzeće dvaju preostalih društava (Kelani Cycles i City Cycle Industries) odbijeni su jer ta društva nisu mogla dokazati da nisu bila uključena u prakse izbjegavanja mjera. Kako je navedeno u uvodnim izjavama od 37. do 42., uvodnoj izjavi 144. i uvodnim izjavama od 146. do 149. sporne uredbe, ti su se nalazi temeljili na raspoloživim podacima u skladu s člankom 18. osnovne uredbe.

                     (26)

                     Ponovno pokrenutim ispitnim postupkom utvrđeno je da na razini trgovačkih društava nisu dostupni dokazi koji bi potvrdili postojanje pretovara. Stoga je zaključeno da nije bilo moguće utvrditi postojanje pretovara.

                     (27)

                     Međutim, dostupni dokazi pokazali su da su provođene prakse izbjegavanja mjera putem postupaka sklapanja. Dokazi su se temeljili na postojećim podacima koje su dostavila društva City Cycle i Kelani Cycles tijekom ispitnog postupka za sprečavanje izbjegavanja mjera. Vijeće nije prethodno podrobno procijenilo te podatke jer je smatralo da to nije nužno da bi se u dovoljnoj mjeri pravno dokazalo postojanje praksi izbjegavanja mjera. Međutim, s obzirom na to da je Sud pojasnio koja se pravna norma primjenjuje, Komisija je smatrala primjerenim ponovno ocijeniti sve dokaze dostupne u upravnom spisu s obzirom na zaključke presude Suda u predmetu C-251/18 Trace Sport SAS.

                     (28)

                     Kako je navedeno u uvodnim izjavama od 3. do 5., Komisija je 2017. ponovno pokrenula ispitni postupak u pogledu društva City Cycle. U uvodnim izjavama od 22. do 25. uredbe o društvu City Cycle navedeni su dokazi o društvu City Cycle iz kojih je vidljivo da su se u Šri Lanki odvijale prakse izbjegavanja mjera putem postupaka sklapanja. Nadalje, zbog nedovoljne suradnje i nemogućnosti društva da na temelju vlastitih podataka dokaže da nije izbjegavalo mjere, zahtjev za izuzeće koji je društvo City Cycle podnijelo na temelju članka 13. stavka 4. osnovne uredbe ne može se smatrati opravdanim. Kako je navedeno u uvodnoj izjavi 15., presuda Suda u predmetu C-251/18 ne utječe na uredbu o društvu City Cycle.

                     (29)

                     Tijekom ispitnog postupka za sprečavanje izbjegavanja mjera društvo Kelani Cycles nije moglo dokazati da bi trebalo dobiti izuzeće, kako je objašnjeno u uvodnim izjavama 39., 40. i od 146. do 149 sporne uredbe. Smatralo se da društvo nije dovoljno surađivalo te je primijenjen članak 18. stavak 1. osnovne uredbe.

                     (30)

                     Nadalje, tijekom ispitnog postupka za sprečavanje izbjegavanja mjera utvrđeno je da je Great Cycles, povezano društvo društva Creative Cycles, bio dobavljač dijelova za bicikle društvu Kelani Cycles. Društva Great Cycles i Creative Cycles oboje imaju sjedište u Šri Lanki, a odnos između društva Kelani Cycles i tih društava nadilazio je uobičajeni odnos između kupca i prodavatelja. Odnos između triju društava nije se u konačnici mogao razjasniti tijekom ispitnog postupka za sprečavanje izbjegavanja mjera zbog nedostatka suradnje društva Kelani Cycles. Osim toga, društvo Kelani Cycles osnovano je u prosincu 2011., nakon što su službe Komisije provele ispitni postupak nad društvom Creative Cycles i njegovim povezanim društvom Great Cycles u vezi s prijevarama u pogledu podrijetla, nakon čega je Creative Cycles prestao s postupcima sklapanja bicikala. Društvo Creative Cycles nije surađivalo u ispitnom postupku za sprečavanje izbjegavanja mjera. Nadalje, tijekom ispitnog postupka za sprečavanje izbjegavanja mjera utvrđeno je da je Kelani Cycles izvozno orijentiran te da je usmjeren na tržište Unije. Kelani Cycles počeo je izvoziti bicikle na tržište Unije u kolovozu 2012. Usto, utvrđeno je da su dijelovi korišteni u proizvodnji nabavljani primarno iz Kine. Stoga je zaključeno da su ispunjeni uvjeti iz članka 13. stavka 2. točke (a) osnovne uredbe.

                     (31)

                     Komisija je nakon toga ispitala uvjete iz članka 13. stavka 2. točke (b) osnovne uredbe kako bi utvrdila mogu li se postupci koje je provodilo društvo Kelani Cycles smatrati postupcima sklapanja kojima se izbjegavaju konačne antidampinške pristojbe koje su na snazi, odnosno:

                                 (a)

                                 jesu li sirovine (dijelovi za bicikle) iz Kine činile više od 60 % ukupne vrijednosti dijelova sklopljenog proizvoda (test 60/40), a

                                 (b)

                                 vrijednost koja je dodana tim dijelovima tijekom postupka sklapanja bila niža od 25 % troškova proizvodnje (test dodane vrijednosti od 25 %).

                     (32)

                     Kelani Cycles je naveo da dijelove za bicikle nabavlja iz Kine, ali i od društva Great Cycles, koje ima sjedište u Šri Lanki. Iako je društvo Kelani Cycles tvrdilo da su dijelovi kupljeni od potonjeg bili podrijetlom iz Šri Lanke, ispitnim postupkom otkriveno je da je društvo Great Cycles te dijelove bicikala proizvodilo od dijelova (neobrađeni okviri i vilice) nabavljenih iz Kine (više od 60 % ukupne vrijednosti dijelova sklopljenog proizvoda), dok je dodana vrijednost koju je društvo Great Cycles proizvelo u postupku proizvodnje bila manja od 25 % i sastojala se uglavnom od zavarivanja i bojanja. Stoga se smatralo, primjenjujući po analogiji (13) članak 13. stavak 2. točku (b) osnovne uredbe, da su dijelovi kupljeni od društva Great Cycles bili iz Kine.

                     (33)

                     U pogledu svih dijelova koje je društvo Kelani Cycles upotrebljavalo pri sklapanju bicikala Komisija je smatrala da su najpouzdaniji izvori bili troškovnici različitih vrsta bicikala koji su predočeni na licu mjesta. Na temelju toga Komisija je zaključila da su dijelovi nabavljeni iz Kine (uključujući one koje je isporučio Great Cycle) koje je Kelani Cycles koristio za sklapanje bicikala izvezenih u Uniju činili između 80 % i 100 % svih dijelova sklopljenog bicikla, ovisno o vrsti bicikla.

                     (34)

                     Test dodane vrijednosti od 25 % temeljio se na troškovima sklapanja koje je tijekom ispitnog postupka za sprečavanje izbjegavanja mjera dostavilo društvo Kelani Cycles. Dodana vrijednost izračunana je na dijelove nabavljene iz Kine, kako je utvrđeno u uvodnim izjavama 32. i 33. Vrijednost dijelova nabavljenih iz Šri Lanke (gume) procijenjena je na temelju troškovnika po vrsti proizvoda koji su predočeni tijekom provjere na licu mjesta provedene tijekom ispitnog postupka za sprečavanje izbjegavanja mjera. Stoga je vrijednost koja je dodana dijelovima nabavljenima iz Kine tijekom postupaka sklapanja bila niža od 25 % troškova proizvodnje.

                     (35)

                     U pogledu kriterija iz članka 13. stavka 2. točke (c) osnovne uredbe, kako je navedeno u uvodnim izjavama 24. i 25., to nije utjecalo na relevantne nalaze iz ispitnog postupka za sprečavanje izbjegavanja mjera te su stoga ti nalazi potvrđeni.

                     (36)

                     Stoga je u Šri Lanki utvrđeno postojanje praksi izbjegavanja mjera putem postupaka sklapanja na razini zemlje, na temelju spomenutih dokaza koji su bili dostupni na razini društava i koji su potvrdili postojanje praksi izbjegavanja mjera. S obzirom na visoku razinu nesuradnje u Šri Lanki, kako je navedeno u uvodnoj izjavi 21., nije bilo moguće pronaći argumente protiv tog zaključka.

                     (37)

                     Stoga je u Šri Lanki utvrđeno postojanje postupaka sklapanja u smislu članka 13. stavka 2. osnovne uredbe.

               5.   Zahtjevi za izuzeće

                     (38)

                     U pogledu zahtjeva za izuzeće društva Kelani Cycles, zbog nedovoljne suradnje i nemogućnosti društva da na temelju vlastitih podataka dokaže da nije izbjegavalo mjere njegov se zahtjev za izuzeće nije mogao smatrati opravdanim na temelju članka 13. stavka 4. osnovne uredbe.

                     (39)

                     U pogledu situacije društva, koje je povuklo svoj zahtjev za izuzeće tijekom ispitnog postupka za sprečavanje izbjegavanja mjera, kako je navedeno u uvodnoj izjavi 21., na uvodnu izjavu 36. sporne uredbe ne utječe presuda Suda te se stoga ta uvodna izjava potvrđuje. Stoga tom društvu nije moglo biti odobreno izuzeće.

               D.   OBJAVA

                     (40)

                     Strane su obaviještene o bitnim činjenicama i razmatranjima na temelju kojih se namjeravalo ponovno uvesti konačnu antidampinšku pristojbu na uvoz bicikala, bez obzira na to imaju li deklarirano podrijetlo iz Šri Lanke. Također im je dan rok u kojem su nakon te objave mogle podnijeti prigovor. Nisu primljene nikakve primjedbe.

               E.   UVOĐENJE MJERA

                     (41)

                     Na temelju prethodno navedenoga smatra se primjerenim proširiti početne mjere na uvoz bicikala i ostalih sličnih vozila (uključujući dostavne tricikle, no isključujući jednocikle), bez motornog pogona, poslanih iz Šri Lanke, bez obzira na to imaju li deklarirano podrijetlo iz Šri Lanke, koji su trenutačno razvrstani u oznake KN ex 8712 00 30 i ex 8712 00 70 (oznake TARIC 8712003010 i 8712007091).

                     (42)

                     Kako je navedeno u uvodnim izjavama od 9. do 11., ispitni postupak za sprečavanje izbjegavanja mjera nastavljen je u fazi u kojoj je došlo do nezakonitosti. Komisija je trenutačnim ponovnim pokretanjem ispitnog postupka ispravila aspekte sporne uredbe koji su doveli do njezina proglašenja nevaljanom. Dijelovi sporne uredbe na koje nije utjecala presuda Suda i dalje su valjani. Prema sudskoj praksi Suda, nastavak upravnog postupka s ponovnim uvođenjem antidampinških pristojbi na uvoz ostvaren tijekom razdoblja primjene uredbe koja je proglašena nevaljanom ne može se smatrati protivnim pravilu zabrane retroaktivnosti (14).

                     (43)

                     Stoga, s obzirom na posebnu prirodu instrumenta za sprečavanje izbjegavanja mjera, čija je svrha zaštititi djelotvornosti antidampinškog instrumenta, i s obzirom na činjenicu da su ispitnim postupkom otkriveni dokazi koji upućuju na postojanje praksi izbjegavanja mjera na temelju podataka koje su dostavila sama društva, Komisija smatra da je primjereno ponovno uvesti mjere od datuma pokretanja ispitnog postupka za sprečavanje izbjegavanja mjera (tj. od 25. rujna 2012. nadalje).

                     (44)

                     Ova je uredba u skladu s mišljenjem Odbora uspostavljenog člankom 15. stavkom 1. Osnovne uredbe.

               DONIJELA JE OVU UREDBU:

            Članak 1.

               1.   Konačna antidampinška pristojba uvedena na uvoz bicikala i ostalih sličnih vozila (uključujući dostavne tricikle, no isključujući jednocikle), bez motornog pogona, podrijetlom iz Narodne Republike Kine, proširuje se na uvoz bicikala i ostalih sličnih vozila (uključujući dostavne tricikle, no isključujući jednocikle), bez motornog pogona, poslanih iz Šri Lanke, bez obzira na to imaju li deklarirano podrijetlo iz Šri Lanke, koji su trenutačno razvrstani u oznake KN ex 8712 00 30 i ex 8712 00 70 (oznake TARIC 8712003010 i 8712007091) od 6. lipnja 2013., osim na proizvode koje su proizvela društva navedena u nastavku:

                           Zemlja

                           Društvo

                           Dodatna oznaka TARIC

                           Šri Lanka

                           Asiabike Industrial Limited, No 114, Galle Road, Henamulla, Panadura, Šri Lanka

                           B768

                           Šri Lanka

                           BSH Ventures (Private) Limited,
                           No 84, Campbell Place, Colombo-10, Šri Lanka

                           B769

                           Šri Lanka

                           Samson Bikes (Pvt) Ltd,
                           No 110, Kumaran Rathnam Road, Colombo 02, Šri Lanka

                           B770

                     Uvoz od društva City Cycle Industries (dodatna oznaka TARIC B131) obuhvaćen je Provedbenom uredbom Komisije (EU) 2018/28 оd 9. siječnja 2018. o ponovnom uvođenju konačne antidampinške pristojbe na uvoz bicikala bez obzira na to imaju li deklarirano podrijetlo iz Šri Lanke.

               2.   Pristojba proširena stavkom 1. ovog članka naplaćuje se na uvoz poslan iz Šri Lanke, bez obzira na to ima li deklarirano podrijetlo iz Šri Lanke, koji je evidentiran u skladu s člankom Uredbe (EU) br. 875/2012 te člankom 13. stavkom 3. i člankom 14. stavkom 5. Uredbe (EZ) br. 1225/2009 ili u skladu s člankom Provedbene uredbe Komisije (EU) 2019/1997 od 29. studenoga 2019., osim na proizvode koje su proizvela društva navedena u stavku 1.

            Članak 2.
            Carinskim se tijelima nalaže da obustave evidentiranje uvoza uvedeno u skladu s člankom 2. Provedbene uredbe Komisije (EU) 2019/1997 od 29. studenoga 2019.

            Članak 3.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. srpnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  Provedbena uredba Vijeća (EU) br. 990/2011 od 3. listopada 2011. o uvođenju konačne antidampinške pristojbe na uvoz bicikala podrijetlom iz Narodne Republike Kine nakon revizije nakon isteka mjera prema članku 11. stavku 2. Uredbe (EZ) br. 1225/2009 (SL L 261, 6.10.2011., str. 2.).

            (3)  Provedbena uredba Vijeća (EU) br. 501/2013 od 29. svibnja 2013. o proširenju konačne antidampinške pristojbe uvedene Provedbenom uredbom (EU) br. 990/2011 na uvoz bicikala podrijetlom iz Narodne Republike Kine na uvoz bicikala poslanih iz Indonezije, Malezije, Šri Lanke i Tunisa, bez obzira na to imaju li deklarirano podrijetlo iz Indonezije, Malezije, Šri Lanke i Tunisa ili nemaju (SL L 153, 5.6.2013., str. 1.).

            (4)  Spojeni predmeti C-248/15P (žalba koju je podnijela industrija Unije), C-254/15P (žalba koju je podnijela Europska komisija) i C-260/15 P (žalba koju je podnijelo Vijeće Europske unije).

            (5)  Obavijest o presudi Općeg suda od 19. ožujka 2015. u predmetu T-413/13 City Cycle Industries protiv Vijeća Europske unije i o presudi Suda od 26. siječnja 2017. u predmetima C-248/15 P, C-254/15 P i C-260/15 P u vezi s Provedbenom uredbom Vijeća (EU) br. 501/2013 o proširenju konačne antidampinške pristojbe uvedene Provedbenom uredbom (EU) br. 990/2011 na uvoz bicikala podrijetlom iz Narodne Republike Kine na uvoz bicikala poslanih iz Indonezije, Malezije, Šri Lanke i Tunisa, bez obzira na to imaju li deklarirano podrijetlo iz Indonezije, Malezije, Šri Lanke i Tunisa ili nemaju (2017/C 113/05) (SL C 113, 11.4.2017., str. 4.).

            (6)  Provedbena uredba Komisije (EU) 2018/28 оd 9. siječnja 2018. o ponovnom uvođenju konačne antidampinške pristojbe na uvoz bicikala od društva City Cycle Industries, bez obzira na to imaju li deklarirano podrijetlo iz Šri Lanke ili nemaju (SL L 5, 10.1.2018., str. 27.)

            (7)  Provedbena Uredba Vijeća (EU) br. 501/2013 od 29. svibnja 2013.

            (8)  Presuda Suda od 15. ožujka 2018., predmet C-256/16 Deichmann, ECLI:EU:C:2018:187, točka 73.; vidjeti i presudu Suda od 19. lipnja 2019., predmet C-612/16 C & J Clark International, ECLI:EU:C:2019:508, točka 43.

            (9)  Ibid, točka 74.; vidjeti i presudu Suda od 19. lipnja 2019., predmet C-612/16 C & J Clark International, ECLI:EU:C:2019:508, točka 43.

            (10)  Uredba Komisije (EU) br. 875/2012 od 25. rujna 2012. o pokretanju ispitnog postupka o mogućem izbjegavanju antidampinških mjera uvedenih Provedbenom uredbom Vijeća (EU) br. 990/2011 na uvoz bicikala podrijetlom iz Narodne Republike Kine, uvozom bicikala koji se otpremaju iz Indonezije, Malezije, Šri Lanke i Tunisa, neovisno o tome je li njihovo podrijetlo deklarirano u Indoneziji, Maleziji, Šri Lanki i Tunisu ili nije, te o uvjetovanju takvog uvoza evidentiranjem (SL L 258, 26.9.2012., str. 21.).

            (11)  Presuda od 3. listopada 2000., predmet C-458/98 P Industrie des Poudres Sphériques protiv Vijeća, ECLI:EU:C:2000:531, točke od 80. do 85.

            (12)  Provedbena uredba Komisije (EU) 2019/1997 оd 29. studenoga 2019. o ponovnom otvaranju ispitnog postupka nakon presude od 19. rujna 2019. u predmetu C-251/18 Trace Sport SAS, u pogledu Provedbene uredbe Vijeća (EU) br. 501/2013 od 29. svibnja 2013. o proširenju konačne antidampinške pristojbe uvedene Provedbenom uredbom (EU) br. 990/2011 na uvoz bicikala podrijetlom iz Narodne Republike Kine na uvoz bicikala poslanih iz Indonezije, Malezije, Šri Lanke i Tunisa, bez obzira na to imaju li deklarirano podrijetlo iz Indonezije, Malezije, Šri Lanke i Tunisa, SL L 310, 2.12.2019., str. 29.

            (13)  Presuda Suda u predmetu C-709/17 P Kolachi od 12. rujna 2019.

            (14)  Predmet C-256/16 Deichmann SE protiv Hauptzollamt Duisburg [2018.], ECLI:EU:C:2018:187, točka 79. i predmet C-612/16, C & J Clark International Ltd protiv Commissioners for Her Majesty’s Revenue & Customs, presuda od 19. lipnja 2019., točka 58.


title: Provedbena uredba Komisije (EU) 2020/1165 оd 6. kolovoza 2020. o izmjeni Provedbene uredbe (EU) 2020/353 o uvođenju konačne antidampinške pristojbe i konačnoj naplati privremene pristojbe uvedene na uvoz čeličnih kotača podrijetlom iz Narodne Republike Kine

text:
                  7.8.2020

                  HR

                  Službeni list Europske unije

                  L 258/9

         PROVEDBENA UREDBA KOMISIJE (EU) 2020/1165
         оd 6. kolovoza 2020.
         o izmjeni Provedbene uredbe (EU) 2020/353 o uvođenju konačne antidampinške pristojbe i konačnoj naplati privremene pristojbe uvedene na uvoz čeličnih kotača podrijetlom iz Narodne Republike Kine
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1), a posebno njezin članak 9. stavak 4.,
         budući da:

                     (1)

                     Provedbenom uredbom Komisije (EU) 2020/353 (2) uvedene su konačne antidampinške pristojbe i konačno su naplaćene privremene pristojbe na uvoz čeličnih kotača podrijetlom iz Narodne Republike Kine.

                     (2)

                     U članku 4. Provedbene uredbe (EU) 2020/353 navodi se: „Ako se za proizvode iz članka 1. podnosi deklaracija za puštanje u slobodan promet, u odgovarajuće polje u toj deklaraciji unosi se broj komada uvezenih proizvoda.” Službe Komisije primile su primjedbe država članica i trgovaca o podrijetlu uvezenih proizvoda.

                     (3)

                     Trebalo bi pojasniti da je pri uvozu čeličnih kotača potrebno prijaviti broj komada bez obzira na njihovo podrijetlo te da bi države članice trebale obavijestiti Komisiju o broju uvezenih komada.

                     (4)

                     Stoga je Komisija odlučila izmijeniti članak 4. Provedbene uredbe (EU) 2020/353.

                     (5)

                     U verziji na engleskom jeziku pojam „pieces” zamjenjuje se pojmom „items” radi dosljednosti s dopunskom jedinicom „number of items” (broj komada) definiranom u kombiniranoj nomenklaturi (3).

                     (6)

                     Mjere predviđene ovom Uredbom u skladu su s mišljenjem Odbora osnovanog člankom 15. stavkom 1. Uredbe (EU) 2016/1036,

               DONIJELA JE OVU UREDBU:

            Članak 1.
            (ne odnosi se na verziju na hrvatskom jeziku)

            Članak 2.
            Članak 1. stavak 3. Provedbene uredbe (EU) 2020/353 zamjenjuje se sljedećim:

                  „3.   Uvjet za primjenu pojedinačnih stopa pristojbi utvrđenih za društva navedena u stavku 2. podnošenje je carinskim tijelima država članica valjanog trgovačkog računa na kojem se nalazi datirana izjava koju je potpisao službenik subjekta koji izdaje račun, uz navođenje imena i funkcije, koja glasi: „Ja, niže potpisani, potvrđujem da je (broj komada) (predmetnog proizvoda) iz ovog računa koji se prodaje za izvoz u Europsku uniju proizvelo društvo (naziv društva i adresa) (dodatna oznaka TARIC) u [predmetna zemlja]. Izjavljujem da su podaci na ovom računu potpuni i točni.” Ako se takav račun ne predoči, primjenjuje se pristojba koja se primjenjuje na sva ostala društva.”

            Članak 3.
            Članak 4. Provedbene uredbe (EU) 2020/353 zamjenjuje se sljedećim:

                  „Članak 4.
                  „Ako se za proizvode iz članka 1. stavka 1. podnosi deklaracija za puštanje u slobodan promet, u odgovarajuće polje u toj deklaraciji unosi se broj komada uvezenih proizvoda bez obzira na njihovo podrijetlo.
                  Države članice jednom mjesečno obavješćuju Komisiju o broju artikala uvezenih pod oznakama TARIC 8708701080, 8708701085, 8708709920, 8708709980, 8716909095 i 8716909097 te o njihovu podrijetlu.”

            Članak 4.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. kolovoza 2020.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  Provedbena uredba Komisije (EU) 2020/353 оd 3. ožujka 2020. o uvođenju konačne antidampinške pristojbe i konačnoj naplati privremene pristojbe uvedene na uvoz čeličnih kotača podrijetlom iz Narodne Republike Kine. SL L 65, 4.3.2020., str. 9.

            (3)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).


title: Provedbena uredba Komisije (EU) 2020/1166 оd 6. kolovoza 2020. o izmjeni Priloga I. Uredbi (EZ) br. 798/2008 u pogledu unosa za Sjedinjene Države na popisu trećih zemalja, državnih područja, zona ili kompartmenta iz kojih je dozvoljen uvoz i provoz određenih proizvoda od peradi kroz Uniju u vezi s visokopatogenom influencom ptica (Tekst značajan za EGP)

text:
                  7.8.2020

                  HR

                  Službeni list Europske unije

                  L 258/11

         PROVEDBENA UREDBA KOMISIJE (EU) 2020/1166
         оd 6. kolovoza 2020.
         o izmjeni Priloga I. Uredbi (EZ) br. 798/2008 u pogledu unosa za Sjedinjene Države na popisu trećih zemalja, državnih područja, zona ili kompartmenta iz kojih je dozvoljen uvoz i provoz određenih proizvoda od peradi kroz Uniju u vezi s visokopatogenom influencom ptica
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno njezin članak 8. uvodnu rečenicu, članak 8. stavak 1. prvi podstavak, članak 8. stavak 4. i članak 9. stavak 4., točku (c),
         uzimajući u obzir Direktivu Vijeća 2009/158/EZ od 30. studenoga 2009. o uvjetima zdravlja životinja kojima se uređuje trgovina peradi i jajima za valenje unutar Zajednice i njihov uvoz iz trećih zemalja (2), a posebno njezin članak 23. stavak 1., članak 24. stavak 2. i članak 25. stavak 2.,
         budući da:

                     (1)

                     Uredbom Komisije (EZ) br. 798/2008 (3) utvrđuju se zahtjevi za veterinarsku certifikaciju za uvoz u Uniju i provoz kroz nju, uključujući skladištenje tijekom provoza, peradi i proizvoda od peradi („proizvodi”). Njome je predviđeno da se ti proizvodi mogu uvoziti u Uniju i kroz nju provoziti samo ako dolaze iz trećih zemalja, državnih područja, zona ili kompartmenta navedenih u stupcima 1. i 3. tablice iz dijela 1. Priloga I. toj uredbi.

                     (2)

                     Uredbom (EZ) br. 798/2008 utvrđeni su i uvjeti koji moraju biti ispunjeni da bi se treća zemlja, državno područje, zona ili kompartment smatrali slobodnima od visokopatogene influence ptica („HPAI”).

                     (3)

                     Sjedinjene Države navedene su u dijelu 1. Priloga I. Uredbi (EZ) br. 798/2008 kao treća zemlja iz koje uvoz i provoz proizvoda kroz Uniju nisu ograničeni zbog HPAI-a.

                     (4)

                     Sporazumom između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla („Sporazum”) (4), koji je odobren Odlukom Vijeća 98/258/EZ (5), predviđa se međusobno priznavanje mjera regionalizacije u slučaju pojave bolesti u Uniji ili u Sjedinjenim Državama.

                     (5)

                     Sjedinjene Američke Države potvrdile su 8. travnja 2020. prisutnost visokopatogene influence ptica podvrste H7N3 na gospodarstvu za uzgoj peradi u okrugu Chesterfield u državi Južnoj Karolini. Nakon pojave HPAI-ja veterinarska tijela Sjedinjenih Američkih Država odredila su kontrolnu zonu od 10 km oko zahvaćenog gospodarstva, u koju su bili uključeni dijelovi okruga Chesterfield, Lancaster i Kershaw u državi Južnoj Karolini, i provela mjere usmrćivanja u preventivne svrhe radi kontrole HPAI-ja i ograničenja njegova širenja.

                     (6)

                     Donošenjem Provedbene uredbe Komisije (EU) 2020/544 (6) Komisija je ograničila unos u Uniju proizvoda od peradi iz dijelova države Južne Karoline koji su pogođeni HPAI-jem, a veterinarska tijela Sjedinjenih Američkih Država uvela su im ograničenja zbog pojave HPAI-ja.

                     (7)

                     Sjedinjene Američke Države dostavile su ažurirane podatke o epidemiološkoj situaciji na svojem državnom području i mjerama koje su poduzele radi sprečavanja daljnjeg širenja HPAI-ja, koje je Komisija sada ocijenila. Sjedinjene Američke Države izvijestile su da je 7. svibnja 2020. završena provedba mjera čišćenja i dezinfekcije nakon što je na gospodarstvu na kojem je potvrđena pojava HPAI-ja u travnju 2020. proveden postupak usmrćivanja peradi.

                     (8)

                     Na temelju ocjene informacija koje su dostavile Sjedinjene Američke Države primjereno je u dijelu 1. Priloga I. Uredbi (EZ) br. 798/2008 navesti datum 5. kolovoza 2020., tj. 90 dana nakon završetka mjera usmrćivanja i mjera čišćenja i dezinfekcije, kao datum od kada se ta treća zemlja može, u skladu s člankom 9. Uredbe (EZ) br. 798/2008, ponovno smatrati slobodnom od HPAI-ja, a uvoz u Uniju i provoz kroz nju određenih proizvoda od peradi podrijetlom iz te treće zemlje trebalo bi ponovno odobriti.

                     (9)

                     Unos za Sjedinjene Američke Države u tablici u dijelu 1. Priloga I. Uredbi (EZ) br. 798/2008 trebalo bi stoga izmijeniti kako bi se u obzir uzelo iskorjenjivanje HPAI-ja u toj trećoj zemlji. Prilog I. Uredbi (EZ) br. 798/2008 trebalo bi stoga izmijeniti na odgovarajući način.

                     (10)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Dio 1. Priloga I. Uredbi (EZ) br. 798/2008 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. kolovoza 2020.

                  Za Komisiju

                  Predsjednica

               Ursula VON DER LEYEN

            (1)  SL L 18, 23.1.2003., str. 11.

            (2)  SL L 343, 22.12.2009., str. 74.

            (3)  Uredba Komisije (EZ) br. 798/2008 od 8. kolovoza 2008. o utvrđivanju popisa trećih zemalja, državnih područja, zona ili kompartmenta iz kojih je dozvoljen uvoz i provoz peradi i proizvoda od peradi kroz Zajednicu te o zahtjevima veterinarskog certificiranja (SL L 226, 23.8.2008., str. 1.).

            (4)  SL L 118, 21.4.1998., str. 3.

            (5)  Odluka Vijeća 98/258/EZ od 16. ožujka 1998. o sklapanju Sporazuma između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla (SL L 118, 21.4.1998., str. 1.).

            (6)  Provedbena uredba Komisije (EU) 2020/544 оd 20. travnja 2020. o izmjeni Priloga I. Uredbi (EZ) br. 798/2008 u pogledu unosa za Sjedinjene Države na popisu trećih zemalja, državnih područja, zona ili kompartmenta iz kojih je dozvoljen uvoz i provoz određenih proizvoda od peradi kroz Uniju u vezi s visokopatogenom influencom ptica (SL L 121 I, 20.4.2020., str. 1.).

            PRILOG
            U dijelu 1. Priloga I. Uredbi (EZ) br. 798/2008 unos za Sjedinjene Američke Države zamjenjuje se sljedećim:

                           Oznaka ISO i ime treće zemlje ili državnog područja

                           Oznaka treće zemlje, državnog područja, zone ili kompartmenta

                           Opis treće zemlje, državnog područja, zone ili kompartmenta

                           Veterinarski certifikat

                           Posebni uvjeti

                           Posebni uvjeti

                           Status nadzora influence ptica

                           Status cijepljenja protiv influence ptica

                           Status kontrole salmonele(6)

                           Obrasci

                           Dodatna jamstva

                           Zaključni datum(1)

                           Početni datum(2)

                           1.

                           2.

                           3.

                           4.

                           5.

                           6.

                           6.A

                           6.B

                           7.

                           8.

                           9.

                           „US – Sjedinjene Američke Države

                           US-0

                           Cijela zemlja

                           SPF

                           EP, E

                           S4

                           US-1

                           Cijelo državno područje Sjedinjenih Američkih Država osim područja US-2

                           WGM

                           VIII.

                           POU, RAT

                           N

                           BPP, BPR, DOC, DOR, HEP, HER, SRP, SRA, LT20

                           A

                           S3, ST1

                           US-2

                           Državno područje Sjedinjenih Američkih Država koje odgovara sljedećem:

                           US-2.1

                           Država Tennessee:
                           okrug Lincoln
                           okrug Franklin
                           okrug Moore

                           WGM

                           VIII.

                           P2

                           4.3.2017.

                           11.8.2017.

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.2

                           Država Alabama:
                           okrug Madison
                           okrug Jackson

                           WGM

                           VIII.

                           P2

                           4.3.2017.

                           11.8.2017.

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.3

                           Južna Karolina:
                           okrug Chesterfield/okrug Lancaster/okrug Kershaw:
                           zona radijusa od 10 km koja počinje točkom N na granici kontrolne zone kružnog područja Chesterfield 02, a širi se u smjeru kazaljke na satu:

                                       (a)

                                       sjever: 2 km južno od autoceste 9, 0,03 km istočno od raskrižja cesta Airport i Raymond Deason

                                       (b)

                                       sjeveroistok: 1 km jugozapadno od raskrižja autoceste 268 i ceste Cross Roads Church

                                       (c)

                                       istok: 5,1 km zapadno od državne ceste 109, 1,6 km zapadno od cesta Angelus i Refuge

                                       (d)

                                       jugoistok: 3,2 km sjeverozapadno od raskrižja autoceste 145 i ceste Lake Bee

                                       (e)

                                       jug: 2,7 km istočno od raskrižja autoceste 151 i ceste Catarah

                                       (f)

                                       jugozapad: 1,5 km istočno od raskrižja autoceste McBee i ceste Mt Pisgah

                                       (g)

                                       zapad: 1,3 km istočno od raskrižja cesta Texahaw i Buzzards Roost

                                       (h)

                                       sjeverozapad: raskrižje cesta White Plains Church i Graves

                           WGM

                           VIII.

                           P2

                           8.4.2020.

                           5.8.2020.

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1”


title: Provedbena uredba Komisije (EU) 2020/1361 оd 30. rujna 2020. o izmjeni Provedbene uredbe (EU) 2018/2019 u pogledu određenog bilja za sadnju vrste Malus domestica podrijetlom iz Srbije i određenog bilja za sadnju vrsta Acer japonicum Thunberg, Acer palmatum Thunberg i Acer shirasawanum Koidzumi podrijetlom iz Novog Zelanda

text:
                  1.10.2020

                  HR

                  Službeni list Europske unije

                  L 317/1

         PROVEDBENA UREDBA KOMISIJE (EU) 2020/1361
         оd 30. rujna 2020.
         o izmjeni Provedbene uredbe (EU) 2018/2019 u pogledu određenog bilja za sadnju vrste Malus domestica podrijetlom iz Srbije i određenog bilja za sadnju vrsta Acer japonicum Thunberg, Acer palmatum Thunberg i Acer shirasawanum Koidzumi podrijetlom iz Novog Zelanda
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. prvi i treći podstavak,
         budući da:

                     (1)

                     Provedbenom uredbom Komisije (EU) 2018/2019 (2) na temelju preliminarne procjene rizika utvrđen je popis visokorizičnog bilja, biljnih proizvoda i drugih predmeta.

                     (2)

                     Provedbenom uredbom Komisije (EU) 2018/2018 (3) utvrđena su posebna pravila o postupku koji treba slijediti kako bi se provela procjena rizika od tog visokorizičnog bilja, biljnih proizvoda i drugih predmeta u smislu članka 42. stavka 4. Uredbe (EU) 2016/2031.

                     (3)

                     Nakon preliminarne procjene rizika, 35 vrsta bilja za sadnju podrijetlom iz svih trećih zemalja uvršteno je na popis u Prilogu Provedbenoj Uredbi (EU) 2018/2019 kao visokorizično bilje, a među njima su i rodovi Malus Mill. i Acer L.

                     (4)

                     Srbija je 31. srpnja 2019. Komisiji podnijela zahtjev za izvoz u Uniju jednogodišnjih do dvogodišnjih cijepljenih biljaka za sadnju, golog korijenja i u stanju mirovanja, koje pripadaju vrsti Malus domestica. Tom zahtjevu priložena je odgovarajuća tehnička dokumentacija.

                     (5)

                     Europska agencija za sigurnost hrane („Agencija”) objavila je 13. svibnja 2020. znanstveno mišljenje o procjeni rizika robe za bilje vrste Malus domestica podrijetlom iz Srbije (4). Agencija je utvrdila da je za to bilje za sadnju relevantni štetni organizam Erwinia amylovora te je ocijenila mjere za smanjenje rizika opisane u dokumentaciji za taj štetni organizam i procijenila vjerojatnost neprisutnosti tog štetnog organizma.

                     (6)

                     Na temelju tog mišljenja fitosanitarni rizik od unosa u Uniju jednogodišnjih do dvogodišnjih cijepljenih biljaka za sadnju, golog korijenja i u stanju mirovanja, koje pripadaju vrsti Malus domestica i podrijetlom su iz Srbije smatra se smanjenim na prihvatljivu razinu ako se primjenjuju odgovarajuće mjere za smanjenje rizika od štetnog organizma povezanog s tim biljem za sadnju. Budući da su takve odgovarajuće mjere utvrđene u točki 9. Priloga X. Provedbenoj uredbi Komisije (EU) 2019/2072 (5), to bilje namijenjeno za sadnju više ne bi trebalo smatrati visokorizičnim biljem te bi ga trebalo ukloniti iz Priloga Provedbenoj uredbi (EU) 2018/2019.

                     (7)

                     Novi Zeland je 29. kolovoza 2019. Komisiji podnio zahtjev za izvoz u Uniju jednogodišnjih do trogodišnjih cijepljenih ili propupalih biljaka za sadnju, golog korijenja, u stanju mirovanja i bez lišća, koje pripadaju vrstama Acer japonicum Thunberg, Acer palmatum Thunberg i Acer shirasawanum Koidzumi. Tom zahtjevu priložena je odgovarajuća tehnička dokumentacija.

                     (8)

                     Agencija je 20. svibnja 2020. objavila znanstveno mišljenje o procjeni rizika robe za bilje vrsta Acer namijenjeno za sadnju podrijetlom iz Novog Zelanda (6). Agencija je utvrdila da su za navedeno bilje za sadnju relevantni štetni organizmi Eotetranychus sexmaculatus, Meloidogyne
                        fallax, Oemona hirta i Platypus apicalis te je ocijenila mjere za smanjenje rizika opisane u dokumentaciji za te štetne organizme i procijenila vjerojatnost neprisutnosti štetnog organizma za svaki od štetnih organizama povezanih s tom robom.

                     (9)

                     Na temelju tog mišljenja fitosanitarni rizik od unosa u Uniju jednogodišnjih do trogodišnjih cijepljenih ili propupalih biljaka za sadnju, golog korijenja, u stanju mirovanja i bez lišća, koje pripadaju vrstama Acer japonicum Thunberg, Acer palmatum Thunberg i Acer shirasawanum Koidzumi i podrijetlom su iz Novog Zelanda smatra se smanjenim na prihvatljivu razinu ako se primjenjuju odgovarajuće mjere za smanjenje rizika od štetnih organizama povezanih s tim biljem za sadnju. Budući da su takve odgovarajuće mjere utvrđene Provedbenom uredbom Komisije (EU) 2020/… (7), to bilje namijenjeno za sadnju više ne bi trebalo smatrati visokorizičnim biljem te bi ga trebalo ukloniti iz Priloga Uredbi (EU) 2018/2019.

                     (10)

                     Radi ispunjavanja obveza Unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera (8), s uvozom te robe trebalo bi se nastaviti u što kraćem roku. Stoga bi ova Uredba trebala stupiti na snagu trećeg dana od dana njezine objave.

                     (11)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Izmjena Provedbene uredbe (EU) 2018/2019
            Prilog Provedbenoj uredbi (EU) 2018/2019 mijenja se u skladu s Prilogom ovoj Uredbi.

            Članak 2.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. rujna 2020.

                  Za Komisiju

                  Predsjednica

               Ursula VON DER LEYEN

            (1)  SL L 317, 23.11.2016., str. 4.

            (2)  Provedbena uredba Komisije (EU) 2018/2019 оd 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).

            (3)  Provedbena uredba Komisije (EU) 2018/2018 оd 18. prosinca 2018. o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća (SL L 323, 19.12.2018., str. 7.).

            (4)  Odbor PLH EFSA-e (Odbor EFSA-e za zdravlje bilja), 2020. Scientific Opinion on the commodity risk assessment of Malus domestica plants from Serbia (Znanstveno mišljenje o procjeni rizika robe za bilje vrste Malus domestica podrijetlom iz Srbije). EFSA Journal 2020.;18(5):6109, 53 str. https://doi.org/10.2903/j.efsa.2020.6109.

            (5)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

            (6)  Odbor PLH EFSA-e (Odbor EFSA-e za zdravlje bilja), 2020. Scientific Opinion on the commodity risk assessment of Acer spp. plants from New Zealand (Znanstveno mišljenje o procjeni rizika robe za bilje vrsta Acer podrijetlom iz Novog Zelanda). EFSA Journal 2020.; 18(5): 6105. https://doi.org/10.2903/j.efsa.2020.6105.

            (7)  Provedbena uredba Komisije (EU) 2020/XXX od 30. rujna 2020. o izmjeni Provedbene uredbe (EU) 2020/1213 u pogledu fitosanitarnih mjera za unos u Uniju određenog bilja za sadnju vrsta Acer japonicum Thunberg, Acer palmatum Thunberg i Acer shirasawanum Koidzumi, podrijetlom iz Novog Zelanda (vidjeti stranicu … ovoga Službenog lista).

            (8)  The World Trade Organization Agreement on the Application of Sanitary and Phytosanitary Measures (SPS Agreement) (Sporazum Svjetske trgovinske organizacije o primjeni sanitarnih i fitosanitarnih mjera), https://www.wto.org/english/tratop_e/sps_e/spsagr_e.htm.

            PRILOG
            U točki 1. Priloga Provedbenoj uredbi Komisije (EU) 2018/2019 drugi stupac „Opis” mijenja se kako slijedi:

                        (a)

                        unos za „Malus Mill.” zamjenjuje se sljedećim:
                        „Malus Mill., osim jednogodišnjih do dvogodišnjih cijepljenih biljaka za sadnju, golog korijenja i u stanju mirovanja, koje pripadaju vrsti Malus domestica i podrijetlom su iz Srbije”;

                        (b)

                        unos za „Acer L.” zamjenjuje se sljedećim:
                        „Acer L., osim jednogodišnjih do trogodišnjih cijepljenih ili propupalih biljaka za sadnju, golog korijenja, u stanju mirovanja i bez lišća, koje pripadaju vrstama Acer japonicum Thunberg, Acer palmatum Thunberg i Acer shirasawanum Koidzumi i podrijetlom su iz Novog Zelanda”.


title: Provedbena uredba Komisije (EU) 2020/1362 оd 30. rujna 2020. o izmjeni Provedbene uredbe (EU) 2020/1213 u pogledu fitosanitarnih mjera za unos u Uniju određenog bilja za sadnju vrsta Acer japonicum Thunberg, Acer palmatum Thunberg i Acer shirasawanum Koidzumi, podrijetlom iz Novog Zelanda

text:
                  1.10.2020

                  HR

                  Službeni list Europske unije

                  L 317/5

         PROVEDBENA UREDBA KOMISIJE (EU) 2020/1362
         оd 30. rujna 2020.
         o izmjeni Provedbene uredbe (EU) 2020/1213 u pogledu fitosanitarnih mjera za unos u Uniju određenog bilja za sadnju vrsta Acer japonicum Thunberg, Acer palmatum Thunberg i Acer shirasawanum Koidzumi, podrijetlom iz Novog Zelanda
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. treći podstavak,
         budući da:

                     (1)

                     Provedbenom uredbom Komisije (EU) 2018/2019 (2) na temelju preliminarne procjene rizika utvrđen je popis visokorizičnog bilja, biljnih proizvoda i drugih predmeta.

                     (2)

                     U skladu s Uredbom (EU) 2016/2031, ako se na temelju procjene rizika zaključi da bilje, biljni proizvod ili drugi predmet podrijetlom iz treće zemlje, skupine trećih zemalja ili određenog područja dotične treće zemlje predstavlja neprihvatljiv rizik, ali se taj rizik može smanjiti na prihvatljivu razinu primjenom određenih mjera, Komisija to bilje, biljni proizvod ili drugi predmet uklanja s popisa iz Provedbene uredbe (EU) 2018/2019 i uvrštava na popis iz članka 41. stavka 2. Uredbe (EU) 2016/2031.

                     (3)

                     Nadalje, Provedbenom uredbom Komisije (EU) 2020/1213 (3) utvrđuju se fitosanitarne mjere za unos u Uniju određenog bilja, biljnih proizvoda i drugih predmeta koji su uklonjeni iz Priloga Provedbenoj uredbi (EU) 2018/2019.

                     (4)

                     U Prilogu Provedbenoj uredbi (EU) 2018/2019 bilje iz roda Acer L. navedeno je kao visokorizično bilje.

                     (5)

                     Novi Zeland je 29. kolovoza 2019. Komisiji podnio zahtjev za izvoz u Uniju jednogodišnjih do trogodišnjih cijepljenih ili propupalih biljaka za sadnju, golog korijenja, u stanju mirovanja i bez lišća, koje pripadaju vrstama Acer japonicum Thunberg, Acer palmatum Thunberg i Acer shirasawanum Koidzumi („navedeno bilje”). Tom zahtjevu priložena je odgovarajuća tehnička dokumentacija.

                     (6)

                     Europska agencija za sigurnost hrane („Agencija”) objavila je 20. svibnja 2020. znanstveno mišljenje o procjeni rizika robe za bilje vrsta Acer iz Novog Zelanda (4). Agencija je utvrdila da su za navedeno bilje relevantni štetni organizmi Eotetranychus sexmaculatus, Meloidogyne
                        fallax, Oemona hirta i Platypus apicalis („navedeni štetni organizmi”), ocijenila mjere za smanjenje rizika opisane u dokumentaciji za te štetne organizme i procijenila vjerojatnost neprisutnosti štetnog organizma za svaki od štetnih organizama povezanih s tom robom.

                     (7)

                     Na temelju tog mišljenja Provedbenom uredbom Komisije (EU) 2020/1361 (5) navedeno bilje uklonjeno je s popisa visokorizičnog bilja iz Provedbene uredbe (EU) 2018/2019.

                     (8)

                     Nadalje, na temelju tog mišljenja potrebne mjere za smanjenje rizika od navedenih štetnih organizama mogu se donijeti u obliku fitosanitarnih uvoznih zahtjeva za osiguranje fitosanitarne zaštite područja Unije od unosa navedenog bilja u Uniju.

                     (9)

                     Kad je riječ o štetnim organizmima Oemona hirta i Platypus apicalis, mjere koje je Novi Zeland opisao u dokumentaciji smatraju se dostatnima za smanjenje rizika od unosa u Uniju navedenog bilja na prihvatljivu razinu. Stoga se mjere za ta dva štetna organizma temelje na onima koje je Novi Zeland opisao u dokumentaciji.

                     (10)

                     Kad je riječ o štetnom organizmu Meloidogyne fallax, mjere koje je Novi Zeland opisao u dokumentaciji u skladu su s postojećim zahtjevima iz točke 10. Priloga VII. Provedbenoj uredbi Komisije (EU) 2019/2072 (6) u pogledu nematoda za drveće i grmlje namijenjeno za sadnju.

                     (11)

                     Kad je riječ o štetnom organizmu Eotetranychus sexmaculatus, smatra se da se samom primjenom mjera koje je Novi Zeland predložio u dokumentaciji rizik od unosa navedenog bilja u Uniju ne može smanjiti na prihvatljivu razinu jer prema mišljenju Agencije preostaju određene nesigurnosti. Otklanjanje identificiranih nesigurnosti provedbom dodatnih mjera povezanih sa službenim izjavama i fitosanitarnim certifikatima za to bilje rizik od unosa navedenog bilja u Uniju može se smanjiti na prihvatljivu razinu. Stoga bi mjere koje Novi Zeland navodi u dokumentaciji za štetni organizam Eotetranychus sexmaculatus trebalo dopuniti mjerama za otklanjanje spomenutih nesigurnosti.

                     (12)

                     Organizmi Oemona hirta i Meloidogyne fallax navedeni su kao karantenski štetni organizmi Unije u Prilogu II. Provedbenoj uredbi (EU) 2019/2072. Organizmi Eotetranychus sexmaculatus i Platypus apicalis još nisu uvršteni na popis karantenskih štetnih organizama Unije iz Provedbene uredbe Komisije (EU) 2019/2072, ali možda će se dodatnom potpunom procjenom rizika utvrditi da ispunjavaju uvjete za uvrštenje. Ako se utvrdi da ti štetni organizmi ispunjavaju uvjete za uvrštenje, bit će uvršteni na popis iz Priloga II. Provedbenoj uredbi (EU) 2019/2072, a relevantno bilje zajedno s odgovarajućim mjerama bit će uvršteno u popis iz Priloga VII. toj uredbi na temelju potpune procjene rizika za te štetne organizme. Provedbenu uredbu (EU) 2019/2072 trebalo bi na odgovarajući način izmijeniti.

                     (13)

                     Prilog Provedbenoj uredbi (EU) 2020/1213 trebalo bi stoga na odgovarajući način izmijeniti.

                     (14)

                     Radi ispunjavanja obveza Unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera (7), s uvozom navedenog bilja trebalo bi se nastaviti u što kraćem roku. Stoga bi ova Uredba trebala stupiti na snagu trećeg dana od dana njezine objave.

                     (15)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Predmet
            Ovom Uredbom utvrđuje se fitosanitarne mjere za unos u Uniju određenog bilja za sadnju vrsta Acer japonicum Thunberg, Acer palmatum Thunberg i Acer shirasawanum Koidzumi, podrijetlom iz Novog Zelanda.

            Članak 2.
            Izmjena Provedbene uredbe (EU) 2020/1213
            Prilog Provedbenoj uredbi (EU) 2020/1213 mijenja se u skladu s Prilogom ovoj Uredbi.

            Članak 3.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. rujna 2020.

                  Za Komisiju

                  Predsjednica

               Ursula VON DER LEYEN

            (1)  SL L 317, 23.11.2016., str. 4.

            (2)  Provedbena uredba Komisije (EU) 2018/2019 оd 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).

            (3)  Provedbena uredba Komisije (EU) 2020/1213 оd 21. kolovoza 2020. o fitosanitarnim mjerama za unos u Uniju određenog bilja, biljnih proizvoda i drugih predmeta koji su uklonjeni iz Priloga Provedbenoj uredbi (EU) 2018/2019 (SL L 275, 24.8.2020., str. 5.).

            (4)  Odbor PLH EFSA-e (Odbor EFSA-e za zdravlje bilja), 2020. Scientific Opinion on the commodity risk assessment of Acer spp. plants from New Zealand (Znanstveno mišljenje o procjeni rizika robe za bilje vrsta Acer iz Novog Zelanda). EFSA Journal 2020.; 18(5): 6105. https://doi.org/10.2903/j.efsa.2020.6105.

            (5)  Provedbena uredba Komisije (EU) 2020/1361 оd 30. rujna 2020. o izmjeni Provedbene uredbe (EU) 2018/2019 u pogledu određenog bilja za sadnju vrste Malus domestica podrijetlom iz Srbije i određenog bilja za sadnju vrsta Acer japonicum Thunberg, Acer palmatum Thunberg i Acer shirasawanum Koidzumi podrijetlom iz Novog Zelanda (vidjeti stranicu 1. ovog Službenog lista).

            (6)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

            (7)  The World Trade Organization Agreement on the Application of Sanitary and Phytosanitary Measures (SPS Agreement) (Sporazum Svjetske trgovinske organizacije o primjeni sanitarnih i fitosanitarnih mjera), https://www.wto.org/english/tratop_e/sps_e/spsagr_e.htm.

            PRILOG
            U Prilogu Provedbenoj uredbi (EU) 2020/1213 dodaju se sljedeći redci:

                           Bilje, biljni proizvodi i drugi predmeti

                           Oznaka KN

                           Treće zemlje podrijetla

                           Mjere

                                       „4.

                                       Jednogodišnje do trogodišnje cijepljene ili propupale biljke za sadnju, golog korijenja, u stanju mirovanja i bez lišća, koje pripadaju vrstama Acer japonicum Thunberg, Acer palmatum Thunberg i Acer shirasawanum Koidzumi

                           ex 0602 90 41
                           ex 0602 90 45
                           ex 0602 90 46
                           ex 0602 90 48
                           ex 0602 90 50

                           Novi Zeland

                                       (a)

                                       Službena izjava:

                                                   i.

                                                   bilje je slobodno od štetnog organizma Eotetranychus sexmaculatus;

                                                   ii.

                                                   bilje je tijekom cijelog životnog vijeka uzgajano isključivo na mjestu proizvodnje koje je registrirala i koje nadzire nacionalna organizacija za zaštitu bilja u zemlji podrijetla (uključujući proizvodne jedinice unutar tog mjesta proizvodnje);

                                                   iii.

                                                   službenim inspekcijskim pregledima provedenima u primjereno vrijeme utvrđeno je da je proizvodna jedinica slobodna od štetnog organizma Eotetranychus sexmaculatus od početka cijelog proizvodnog ciklusa. U slučaju sumnje na prisutnost štetnog organizma Eotetranychus sexmaculatus u proizvodnoj jedinici provedeno je odgovarajuće tretiranje kako bi se osigurala njegova odsutnost. Uspostavljena je okolna zona od 100 m koja je u primjereno vrijeme podvrgnuta posebnim pregledima za otkrivanje prisutnosti štetnog organizma Eotetranychus sexmaculatus i ako je taj štetni organizam pronađen na bilo kojoj biljci domaćinu, te su biljke odmah izdvojene i uništene;

                                                   iv.

                                                   uspostavljen je sustav kojim se osigurava da su alati i strojevi očišćeni od tla i ostataka bilja te dezinficirani kako bi bili slobodni od štetnog organizma Eotetranychus sexmaculatus prije unošenja u svaku proizvodnu jedinicu;

                                                   v.

                                                   tijekom berbe bilje je očišćeno i obrezano te je podvrgnuto službenom fitosanitarnom pregledu koji se sastojao barem od detaljnog vizualnog pregleda, posebno stabljika i grana bilja, kako bi se potvrdila odsutnost štetnog organizma Eotetranychus sexmaculatus;

                                                   vi.

                                                   pošiljke bilja, posebno stabljike i grane, neposredno prije izvoza podvrgnute su službenom inspekcijskom pregledu u cilju otkrivanja prisutnosti štetnog organizma Eotetranychus sexmaculatus, a veličina uzorka za pregled bila je takva da omogući barem otkrivanje razine zaraze od 1 % s razinom pouzdanosti od 99 %.

                                       (b)

                                       Fitosanitarni certifikati za to bilje u rubrici „Dopunska izjava” uključuju:

                                                   i.

                                                   sljedeću izjavu: „Pošiljka je u skladu s Provedbenom uredbom Komisije (EU) 2020/1362.”;

                                                   ii.

                                                   točno navođenje registriranih proizvodnih jedinica.

                                       5.

                                       Jednogodišnje do trogodišnje cijepljene ili propupale biljke za sadnju, golog korijenja, u stanju mirovanja i bez lišća, koje pripadaju vrstama Acer japonicum Thunberg, Acer palmatum Thunberg i Acer shirasawanum Koidzumi

                           ex 0602 90 41
                           ex 0602 90 45
                           ex 0602 90 46
                           ex 0602 90 48
                           ex 0602 90 50

                           Novi Zeland

                                       (a)

                                       Službena izjava:

                                                   i.

                                                   bilje je slobodno od štetnih organizama Oemona hirta i Platypus apicalis;

                                                   ii.

                                                   bilje je tijekom cijelog životnog vijeka uzgajano isključivo na mjestu proizvodnje koje je registrirala i koje nadzire nacionalna organizacija za zaštitu bilja u zemlji podrijetla (uključujući proizvodne jedinice unutar tog mjesta proizvodnje);

                                                   iii.

                                                   službenim inspekcijskim pregledima provedenima u primjereno vrijeme utvrđeno je da je proizvodna jedinica slobodna od štetnih organizama Oemona hirta i Platypus apicalis od početka cijelog proizvodnog ciklusa. U slučaju sumnje na prisutnost štetnih organizama Oemona hirta ili Platypus apicalis na mjestu proizvodnje provedeno je odgovarajuće tretiranje kako bi se osigurala njihova odsutnost;

                                                   iv.

                                                   tijekom berbe bilje je očišćeno te je podvrgnuto službenom inspekcijskom pregledu kako bi se potvrdila odsutnost štetnih organizama Oemona hirta i Platypus apicalis;

                                                   v.

                                                   pošiljke bilja neposredno prije izvoza podvrgnute su službenom inspekcijskom pregledu u cilju otkrivanja prisutnosti štetnih organizama Oemona hirta i Platypus apicalis, a veličina uzorka za pregled bila je takva da omogući barem otkrivanje razine zaraze od 1 % s razinom pouzdanosti od 99 %.

                                       (b)

                                       Fitosanitarni certifikati za to bilje u rubrici „Dopunska izjava” uključuju:

                                                   i.

                                                   sljedeću izjavu: „Pošiljka je u skladu s Provedbenom uredbom Komisije (EU) 2020/1362.”;

                                                   ii.

                                                   točno navođenje registriranih proizvodnih jedinica.”